โกงเงินไฮเทคลดลงร้องเรียนแบงก์น้อย
ร้องเรียนโกงมือถืออินเทอร์เน็ตลดฮวบ เงินกู้ฝากหนัก
28 ธ.ค. 2555

ร้องเรียนโกงมือถืออินเทอร์เน็ตลดฮวบ เงินกู้ฝากหนัก 
นางชนาธิป จริยาวิโรจน์ ผู้อำนวยการศูนย์คุ้มครองผู้ใช้บริการทางการเงิน (ศคง.) ธนาคารแห่งประเทศไทย (ธปท.) กล่าวว่า ปัจจุบันมีประชาชนจำนวนมากหันมาใช้บริการทางการเงินผ่านทางโทรศัพท์ หรือสมาร์ตโฟนและอินเทอร์เน็ตเพิ่มขึ้นมาก แต่ยอดร้องเรียนภัยการเงินกลับลดลงอย่างเห็นได้ชัด สะท้อนให้เห็นว่าประชาชนระวังการทำธุรกรรมทางอินเทอร์เน็ต สมาร์ตโฟนและมีความรู้มากขึ้น
ปริมาณผู้บริโภคที่ร้องเรียนลดลงจากปี 2553 ที่สูงถึง 2,300 กว่าราย ปี 2554 ลดลงเหลือ 667 ราย ล่าสุดถึงไตรมาส 3 ปี 2555ยอดร้องเรียนมีเพียง 346 ราย 
นางชนาธิป กล่าวว่า เรื่องร้องเรียนที่เข้ามาที่ศูนย์ ศคง.ในปัจจุบันส่วนใหญ่กว่า 80% เป็นเรื่องเกี่ยวกับสินเชื่อ แบ่งเป็น ร้องเรียนเกี่ยวกับบัตรเครดิตมากที่สุด รองลงมา เป็นเรื่องการปรับโครงสร้างหนี้ เรื่องขอสินเชื่อดอกเบี้ยต่ำ (ซอฟต์โลน) ไม่ได้เรื่องร้องเรียนเกี่ยวกับดอกเบี้ยและค่าธรรมเนียม 
นอกจากนี้ ยังมีเรื่องทวงหนี้ไม่เหมาะสมโดยการไปประจานกับบุคคลที่ 3 ซึ่ง ศคง.ได้ประสานกับฝ่ายตรวจสอบให้ประสานและแก้ไข ด้วยการไปตักเตือนธนาคารพาณิชย์ให้ปรับปรุงแก้ไข หากจ้างบุคคลคนนอกก็ต้องดูแลในเรื่องสัญญาจ้าง 
นอกจากนี้ อีกประมาณ 20% จะเป็นการร้องเรียนเกี่ยวกับเงินฝาก